ΟΔΗΓΙΑ 94/7/ΕΚ ΤΗΣ ΕΠΙΤΡΟΠΗΣ της 15ης Μαρτίου 1994 περί τεχνικής τροποποίησης όσον αφορά τον ορισμό των "πολυμερών τραπεζών ανάπτυξης" της οδηγίας 89/647/ΕΟΚ του Συμβουλίου σχετικά με το συντελεστή φερεγγυότητας των πιστωτικών ιδρυμάτων (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/647/ΕΟΚ του Συμβουλίου της 18ης Οκτωβρίου 1989 σχετικά με το συντελεστή φερεγγυότητας των πιστωτικών ιδρυμάτων (1), όπως τροποποιήθηκε από την οδηγία 92/30/ΕΟΚ (2), και ιδίως το άρθρο 9,

Εκτιμώντας:

ότι η Επιτροπή έχει υποβάλει στο Συμβούλιο πρόταση για τροποποίηση του πρωτοκόλλου περί του καταστατικού της Ευρωπαϊκής Τράπεζας Επενδύσεων (ΕΤΕ), με την οποία εξουσιοδοτείται το συμβούλιο των διοικητών της ΕΤΕ να ιδρύσει το Ευρωπαϊκό Ταμείο Επενδύσεων-

ότι στο άρθρο 2 παράγραφος 1 έβδομη περίπτωση της οδηγίας 89/647/ΕΟΚ ως "πολυμερείς τράπεζες ανάπτυξης" απαριθμούνται συγκεκριμένες τράπεζες-

ότι το Ευρωπαϊκό Ταμείο Επενδύσεων ενέχει τα ίδια κύρια χαρακτηριστικά με τις εν λόγω πολυμερείς τράπεζες ανάπτυξης- ότι αυτός ο νέος πολυμερής χρηματοδοτικός οργανισμός είναι ευρωπαϊκός ως προς τα ουσιώδη χαρακτηριστικά του και ως προς τη σύνθεση των μελών του- ότι αποτελεί ένα νέο και μοναδικό πλαίσιο συνεργασίας στην Ευρώπη που συμβάλλει στην ολοκλήρωση της εσωτερικής αγοράς, στην προώθηση της οικονομικής ανάπτυξης στην Ευρώπη και στην ενίσχυση της οικονομικής και κοινωνικής συνοχής- ότι, για τους λόγους αυτούς, το Ευρωπαϊκό Ταμείο Επενδύσεων πρέπει να συμπεριληφθεί στον ορισμό των "πολυμερών τραπεζών ανάπτυξης" που προβλέπεται στην οδηγία 89/647/ΕΟΚ-

ότι οι διατάξεις της παρούσας οδηγίας είναι σύμφωνες με τη γνώμη της συμβουλευτικής επιτροπής τραπεζών η οποία επικουρεί την Επιτροπή σύμφωνα με τη διαδικασία που προβλέπεται στο άρθρο 9 παράγραφος 2 της οδηγίας 89/647/ΕΟΚ-

ότι η παρούσα οδηγία εφαρμόζεται στον Ευρωπαϊκό Οικονομικό Χώρο και ότι κατά συνέπεια πρέπει να τηρηθεί η διαδικασία του άρθρου 99 της σχετικής συμφωνίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο άρθρο 2 παράγραφος 1 έβδομη περίπτωση της οδηγίας 89/647/ΕΟΚ προστίθενται οι ακόλουθοι όροι: "Το Ευρωπαϊκό Ταμείο Επενδύσεων".

Άρθρο 2

1. Τα κράτη μέλη λαμβάνουν τα αναγκαία μέτρα για να συμμορφωθούν με τις διατάξεις της παρούσας οδηγίας σε προθεσμία έξι μηνών από την ημερομηνία της απόφασης του συμβουλίου των διοικητών της Ευρωπαϊκής Τράπεζας περί ιδρύσεως του Ευρωπαϊκού Ταμείου Επενδύσεων.

Όταν τα κράτη μέλη θεσπίζουν τα εν λόγω μέτρα, αυτά περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των ουσιωδών νομοθετικών, κανονιστικών και διοικητικών διατάξεων που θεσπίζουν στον τομέα που καλύπτεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 15 Μαρτίου 1994.

Για την Επιτροπή

Raniero VANNI D'ARCHIRAFI

Μέλος της Επιτροπής

(1) ΕΕ αριθ. L 386 της 30. 12. 1989, σ. 14.

(2) ΕΕ αριθ. L 110 της 28. 4. 1992, σ. 52.